KIRJALLINEN KYSYMYS E-0110/01

esittäjä(t): Cristiana Muscardini (UEN) komissiolle

(1. helmikuuta 2001)

Aihe: Ilman saastuminen ja ilmastonmuutokset

Haagissa äskettäin pidetyssä maailman ilmastokonferenssissa ei päästy sopimukseen ilman saastumisen torjuntasuunnitelmasta. Tuloksena on se, että ilman saastuminen voi lisääntyä ja aiheuttaa valtavia tuhoja. YK:n hallitustenvälisen ilmastonmuutospaneelin tutkijoiden tekemässä tieteellisessä ilmastonmuutosraportissa varoitetaan, että näillä muutoksilla tulee olemaan tuhoisat seuraukset, jos ei ryhdytä mahdollisimman pikaisesti toimiin niiden syiden poistamiseksi. Samaan aikaan myös Euroopassa esiintyy yhä enemmän ympäristölle ja ihmishengille kohtalokkaita sääilmiöitä kuten tulvia ja lumimyrskyjä, jotka aiheuttavat lumivyöryjä myös aiemmin turvassa olleilla alueilla.

1. Onko komissio samaa mieltä YK:n asiantuntijoiden esittämistä uhkakuvista?

2. Mikä on sen kanta Haagin epäonnistumiseen ja maailman poliittisen järjestelmän kyvyttömyyteen hallita ympäristöuhkien leviämistä ja tehdä päätöksiä kaikkien nimissä?

3. Aikooko se pysyä Kioton tavoitteessa vähentää hiilidioksidipäästöjä 5 prosentilla?

4. Mitä aloitteita se aikoo tämän epäonnistumisen jälkeen ehdottaa hallituksille pelättyjen ympäristötuhojen estämiseksi mahdollisuuksien mukaan?

5. Eikö se katso, että Haagissa ratkaisemattomaksi jääneet kysymykset pitäisi kiireellisesti ottaa uudelleen esiin YK:ssa?

Margot Wallströmin komission puolesta antama vastaus

(23. maaliskuuta 2001)

Komissio pitää hallitustenvälisen ilmastonmuutospaneelin (IPCC) kolmatta arviointiraporttia merkittävänä varoituksena siitä, että ilmastonmuutos tapahtuu nopeammin ja on vakavampi kuin alun perin odotettiin. Raportissa korostetaan selvästi, että on tärkeää toimia nopeasti ja vähentää kasvihuonekaasupäästöjä huomattavasti.

Viimeisissä neuvotteluissa keskityttiin pääasiassa Kioton mekanismien ja kotimaisten toimien suhteeseen (täydentävyys) sekä maankäytön muutokseen ja metsätalouteen (nielut). Viime hetken sovitteluehdotuksia, jotka koskivat nielujen käyttöä ja niiden vaikutusta yhteisöön kuuluviin ja sen ulkopuolisiin maihin,

ei kuitenkaan ehditty kunnolla arvioida. Sen sijaan saatiin riittävästi todisteita siitä, että ne eivät olisi ympäristön kannalta tarkoituksenmukaisia, minkä vuoksi komissio päätti jättää ne hyväksymättä.

Komissio pahoittelee, ettei Haagissa saavutettu yksimielisyyttä. Sopimuspuolten välisen kuudennen konferenssin (COP6) tulos ei kuitenkaan ollut pelkästään kielteinen, vaan myös edistystä saatiin aikaan. Laadittiin esimerkiksi sarja ehdotuksia, joissa otetaan huomioon kehitysmaiden tarpeet ja huolenaiheet. Myös muissa kysymyksissä edistyttiin teknisellä tasolla. Näitä olivat muun muassa päästöjen vähentämiseen tähtäävät politiikat ja toimet, valmiuksien lisääminen, teknologian siirto, päästökauppa, yhteistoteutus ja velvoitteiden noudattaminen. Nämä päätökset olisi kaikin keinoin pyrittävä viimeistelemään COP6:n jatkokokouksessa.

Yhteisö on sitoutunut Kioton tavoitteisiin ja, kuten sopimuspuolten välisessä viidennessä konferenssissa (COP5) tuotiin julki, pyrkii kaikin keinoin vaikuttamaan Kioton pöytäkirjan pikaiseen ratifioimiseen ja sen voimaantuloon vuoteen 2002 mennessä. Jotta yhteisö saavuttaisi tavoitteensa vähentää kasvihuonekaasupäästöjä kahdeksalla prosentilla, se tarvitsee tehokkaan täytäntöönpanostrategian. Komissio onkin voimakkaasti pyrkinyt tähän tavoitteeseen eurooppalaisen ilmastonmuutosohjelman (ECCP) avulla. ECCP:n ensimmäinen vaihe päättyy toukokuussa, ja sen myötä annetaan toimintasuositukset kaikille merkittäville talouden sektoreille, muun muassa energiantuotannolle ja liikenteelle. Tämän vuoden jälkipuoliskolla komissio aikoo esittää täytäntöönpanostrategiansa sekä ehdottaa, että yhteisö ratifioisi Kioton pöytäkirjan.

Ilmastonmuutosta koskevaan YK:n puitesopimukseen liittyvät sopimuspuolten väliset neuvottelut on keskeytetty, mutta ne jatkuvat myöhemmin tänä vuonna. COP6:n puheenjohtaja Jan Pronk harkitsee yhdessä eri alueellisten ryhmien kanssa parasta ajankohtaa neuvottelujen viralliselle jatkamiselle sekä parasta tapaa prosessin eteenpäin viemiseksi.

Yhteisö kehottaa kaikkia sopimuspuolia, erityisesti Yhdysvaltain uutta hallitusta, sitoutumaan neuvotteluihin rakentavalla tavalla, jotta yleissopimus saataisiin aikaan mahdollisimman pian.

Tulevien neuvottelujen onnistuminen edellyttää niiden käymistä rakentavassa hengessä. Haasteena on saavuttaa sopuratkaisuja, joissa onnistutaan löytämään tasapaino eri sopimuspuolia koskevien kysymysten välillä. Kaikki haluavat kustannustehokkaita toimia, mutta tämän ei pidä vaarantaa Kioton pöytäkirjan tarkoituksenmukaisuutta ympäristön kannalta. Lisäksi on taattava tarpeellinen tuki kehitysmaiden kestävälle kehitykselle.